দীর্ঘদিন কলকাতা পুলিশের খাতায় তিনি ছিলেন ‘ফেরার’। তখনই প্রশ্ন উঠেছিল শাসকদল ‘ঘনিষ্ঠ’ হওয়ার জন্যই রেড রোড-কাণ্ডে অভিযুক্ত মহম্মদ সোহরাবকে গ্রেফতার না করে আত্মসমর্পণের সুযোগ দেওয়া হচ্ছে। মঙ্গলবার সেই জল্পনা জোরালো করে ব্যাঙ্কশাল আদালত থেকে জামিন নিলেন প্রাক্তন বিধায়ক তথা তৃণমূল নেতা সোহরাব।
গত ১৩ জানুয়ারি রেড রোডে অডি গাড়ির ধাক্কায় মৃত্যু হয় বায়ুসেনার জওয়ান অভিমন্যু গৌড়ের। ঘটনায় নাম জড়ায় তৃণমূল নেতা সোহরাব-পুত্র সাম্বিয়া সোহরাবের। এরই মধ্যে বড় ছেলে আম্বিয়াকে নিয়ে গা-ঢাকা দেন ওই তৃণমূল নেতা। অভিযুক্তকে আশ্রয় দেওয়া এবং প্রমাণ লোপাটের অভিযোগ ওঠে সোহরাবের বিরুদ্ধে। ঘটনার পরপরই সোহরাবের সঙ্গে যাবতীয় সম্পর্ক অস্বীকার করেছিল শাসকদল। কিন্তু পুলিশমহলের একাংশের মতে, সম্পর্ক বহাল রয়েছে বলেই চার্জশিট জমা পড়ার পরে আত্মসমর্পণ করে জামিন নিলেন সোহরাব।
ঘটনাক্রমের নিরিখেই এই দাবি করেছে পুলিশমহলের ওই অংশ। প্রসঙ্গত, ‘ফেরার’ থাকাকালীন ব্যাঙ্কশাল আদালতে আগাম জামিনের আবেদন করেছিলেন সোহরাব। তা খারিজ হয়ে গেলে কলকাতা হাইকোর্টে আগাম জামিনের আবেদন করেন তিনি। কিন্তু তার শুনানি হওয়ার আগেই গত ৯ মার্চ রেড রোড-কাণ্ডে আদালতে চার্জশিট পেশ করে কলকাতা পুলিশের হোমিসাইড শাখা। সাম্বিয়া, জনি ও শানুর পাশাপাশি চার্জশিটে নাম দেওয়া হয় সোহরাবেরও। তাঁর বিরুদ্ধে ভারতীয় দণ্ডবিধির প্রমাণ লোপাট (২০১) ও অভিযুক্তকে আশ্রয় দেওয়ার (২১২) ধারায় অভিযোগ আনা হয়। এক্ষেত্রে দু’টি ধারাই জামিনযোগ্য। এরপর সোমবার হাইকোর্টে আগাম জামিনের আবেদন প্রত্যাহার করে নেন সোহরাবের আইনজীবী। এদিন ১৫০০ টাকার বন্ডে তাঁকে শর্তসাপেক্ষে সোহরাবকে জামিন দিয়েছে ব্যাঙ্কশাল আদলত। তাঁকে এলাকা না-ছাড়ার শর্ত দেওয়া হয়েছে। জামিন নিয়ে বিতর্কের প্রেক্ষিতে এদিন সোহরাব বলেন, ‘‘আমি কিছু করিনি। ফলে ফেরার থাকার কোনও প্রশ্ন নেই।’’ তাঁর আরও দাবি, ব্যবসার প্রয়োজনে তিনি বাইরে ছিলেন।
সোহরাব যা-ই বলুন, তাতে বিতর্ক থামছে না। ঘটনার কয়েকদিন পর মূল অভিযুক্ত সোহরাবের ছোট ছেলে সাম্বিয়া গ্রেফতার হওয়ার পরে তার দুই সঙ্গী শাহনাওয়াজ খান (শানু) ও নূর আলমকেও (জনি) গ্রেফতার করে পুলিশ। ‘ফেরার’ সোহরাবের বিরুদ্ধে গ্রেফতারি পরোয়ানা ও সম্পত্তি বাজেয়াপ্তের হুলিয়া জারি করে কলকাতা পুলিশ। জারি করা হয় ‘রেড কর্নার’ নোটিসও। সূত্রের খবর, ওই তিনজন গ্রেফতার হওয়ার পর থেকে ধরপাকড় প্রক্রিয়া কার্যত বন্ধ করে দেওয়া হয়। প্রশ্ন উঠেছিল, বিভিন্ন মামলায় অপরাধীদের ভিন রাজ্য থেকে গ্রেফতার করে আনলেও গোয়েন্দারা সোহরাবকে ধরতে পারছেন না কেন!
পুলিশের একটি সূত্রের খবর, ঘটনার পর কিছুদিন শহরের বাইরে থাকলেও সাম্বিয়া ধরা পরার পর দক্ষিণ কলকাতায় আত্মগোপন করেছিলেন বাবা। শাসকদলের এক নেতা তাঁর থাকার ব্যবস্থা করে দিয়েছিলেন বলেও খবর। যার প্রেক্ষিতে বিরোধীদের অভিযোগ, ইচ্ছাকৃতভাবেই সোহরাবকে গ্রেফতার করেনি পুলিশ।